b'\n_START_ARTICLE_\nJuliana de Norwich\n_START_SECTION_\nBiografia\n_START_PARAGRAPH_\nSe sap molt poc de la seva vida. Va n\xc3\xa9ixer en 1342 a Norwich (Norfolk) i se sap que encara vivia en 1416, quan tenia 73 anys. No se sap del cert com fou batejada: el nom "Juliana" era un nom de religi\xc3\xb3 en homenatge al sant titular de l\'esgl\xc3\xa9sia de Saint Julian, de Norwich, on fou ancorita, eremita reclosa en una cel\xc2\xb7la vora l\'esgl\xc3\xa9sia, dedicada a la vida contemplativa. _NEWLINE_Tampoc no se sap si havia estat monja o religiosa al convent ve\xc3\xad, o si era una laica. Cap als trenta anys, va tenir una greu malaltia i tingu\xc3\xa9 una s\xc3\xa8rie de visions m\xc3\xadstiques de Jesucrist, on li f\xc3\xa9u revelacions. Les visions acabaren quan se\'n guar\xc3\xad, el 13 de maig de 1373. Durant aquesta experi\xc3\xa8ncia vivia a casa seva; alguns estudiosos pensen que era soltera o v\xc3\xaddua, ja que mai no esmenta un marit o una fam\xc3\xadlia, o que podria haver perdut els seus parents en una recent epid\xc3\xa8mia._NEWLINE_Immediatament despr\xc3\xa9s, Juliana escrigu\xc3\xa9 aquestes revelacions, donant lloc a l\'anomenat Text breu. Uns vint o trenta anys despr\xc3\xa9s torn\xc3\xa0 a redactar-les, afegint-hi explicacions teol\xc3\xb2giques, fent el Text llargt. A partir d\'aquestes visions rdact\xc3\xa0 la seva gran obra Revelacions de l\'amor div\xc3\xad cap al 1393, obra de gran contingut m\xc3\xadstic i teol\xc3\xb2gic, a m\xc3\xa9s d\'una alta qualitat liter\xc3\xa0ria; \xc3\xa9s el primer text escrit en angl\xc3\xa8s per una dona (o almenys per una dona de la que se\'n sap el nom)._NEWLINE_Esdevingu\xc3\xa9 una autoritat espiritual i rebia visites de persones que en buscaven consell, com la m\xc3\xadstica Margery Kempe, que an\xc3\xa0 a Norwich nom\xc3\xa9s per parlar amb ella.\n_START_SECTION_\nLes Revelacions de l\'amor div\xc3\xad\n_START_PARAGRAPH_\nLes Revelacions destaquen per la claredat i profunditat de les visions de D\xc3\xa9u que narra l\'autora. El text breu fou acabat cap al 1413 i se\'n conserven diversos exemplars manuscrits contemporanis. \xc3\x89s possible que el cardenal Adam Easton, benedict\xc3\xad de Norwich, fos el director espiritual de Juliana, i potser l\'editor del Text llarg de les revelacions. La primera edici\xc3\xb3 impresa es public\xc3\xa0 en 1670, per\xc3\xb2 l\'obra no assol\xc3\xad la seva difusi\xc3\xb3 actual fins al segle XX, a partir de les edicions de mitjan segle XIX i, especialment, la de 1901 de Grace Warrack. Avui, Juliana de Norwich \xc3\xa9s reconeguda com una de les principals autores m\xc3\xadstiques medievals.\n_START_SECTION_\nPensament teol\xc3\xb2gic\n_START_PARAGRAPH_\nJuliana presenta una teologia optimista, on l\'amor de D\xc3\xa9u \xc3\xa9s alegre i compassiu. El sofriment no \xc3\xa9s un c\xc3\xa0stig div\xc3\xad, que era la consideraci\xc3\xb3 habitual llavors; al contrari, D\xc3\xa9u vol que tothom se salvi i Juliana la miseric\xc3\xb2rdia divina conduir\xc3\xa0 a la reconciliaci\xc3\xb3 universal. Darrere de la idea de l\'infern hi ha un misteri major de l\'amor div\xc3\xad. _NEWLINE_Malgrat que el seu pensament no era ortodox, les autoritats eclesi\xc3\xa0stiques no la q\xc3\xbcestionaren ni n\'impediren la difusi\xc3\xb3, probablement per la seva condici\xc3\xb3 d\'anacoreta i dona, que no faria que fos molt considerada. Entre les "novetats" que presenta hi ha la seva visi\xc3\xb3 del pecat com a necessari perqu\xc3\xa8 implica l\'autoconeixement i l\'acceptaci\xc3\xb3 del paper de D\xc3\xa9u, la creen\xc3\xa7a que D\xc3\xa9u \xc3\xa9s tot amor i en cap cas ira ni c\xc3\xa0stig, i la seva considerac\xc3\xb3 de Crist com a mare: segons Juliana, D\xc3\xa9u \xc3\xa9s alhora pare i mare de la humanitat, i sovint s\'hi refereix en femen\xc3\xad. Aquesta idea del D\xc3\xa9u maternal ja l\'havia desenvolupat Francesc d\'Ass\xc3\xads i ha tingut gran influ\xc3\xa8ncia en alguns moviments de teologia feminista des del segle XX. _NEWLINE_Aix\xc3\xad, en la revelaci\xc3\xb3 XIV, Juliana, en parlar de la Sant\xc3\xadssima Trinitat, compara Jes\xc3\xbas a la mare d\'una fam\xc3\xadlia, s\xc3\xa0via, que estima els seus i \xc3\xa9s plenament misericordiosa amb ells, lliurant-s\'hi. Per tant, D\xc3\xa9u \xc3\xa9s alhora pare i mare. Mentre que alguns estudiosos intrepreten l\'afirmaci\xc3\xb3 com a metaf\xc3\xb2rica, altres pensen que Juliana ho diu literalment; Juliana considera que el paper de la mare \xc3\xa9s el m\xc3\xa9s elevat de tots els que pot desenvolupar una persona, i parla del vincle entre mare i fill com l\'\xc3\xbanica relaci\xc3\xb3 terrenal que es pot aproximar a la relaci\xc3\xb3 amb Jes\xc3\xbas. D\'altra banda, D\xc3\xa9u \xc3\xa9s creador, com ho \xc3\xa9s una mare, i t\xc3\xa9 cura de la natura i la humanitat, com una mare tamb\xc3\xa9. _NEWLINE_Pel que fa a la seva concepci\xc3\xb3 del pecat, sostenia que els homes pequen per ignor\xc3\xa0ncia i ingenu\xc3\xaftat, no per maldat, que era la postura oficial de l\'Esgl\xc3\xa9sia en aquell moment. Juliana pensa que per aprende, una persona ha de caure primer i, per tant, pecar: el pecat \xc3\xa9s, doncs, un mitj\xc3\xa0 de coneixement i d\'apropament a D\xc3\xa9u, ja que el dolor provocat pel pecat ens recorda el dolor de la Passi\xc3\xb3 de Crist. _NEWLINE_La teologia de Juliana es resumeix en la frase que deia que D\xc3\xa9u li digu\xc3\xa9 en una revelaci\xc3\xb3: "Tot anir\xc3\xa0 b\xc3\xa9, i tot anir\xc3\xa0 b\xc3\xa9, i totes les coses aniran b\xc3\xa9". ("All shall be well, and all shall be well, and all manner of thing shall be well").\n_START_SECTION_\nVeneraci\xc3\xb3\n_START_PARAGRAPH_\nL\'Esgl\xc3\xa9sia d\'Anglaterra la considera santa amb el t\xc3\xadtol de Mestre Espiritual, amb festa el 8 de maig, una de les dates en qu\xc3\xa8 acaben les revelacions que tingu\xc3\xa9 segons alguns c\xc3\xa0lculs. Les esgl\xc3\xa9sies luteranes la inclouen al seu calendari lit\xc3\xbargic el 8 de maig, com a commemoraci\xc3\xb3 i amb el t\xc3\xadtol de Renovadora de l\'Esgl\xc3\xa9sia. L\'Esgl\xc3\xa9sia cat\xc3\xb2lica la venera com a beata, tot i que mai no ha estat beatificada oficialment ni li ha retut culte, i el calendari en marca la festivitat el 13 de maig, l\'altra data possible del final de la seva malaltia i revelacions.'